ועדת הפנים והגנת הסביבה, כנסת 25, פרוטוקול מספר 154, 2023-12-18 00:00

יעקב אשר: צוהריים טובים, אני פותח את ישיבת הוועדה על סדר-היום, בישיבה שניה בעניין הזה

יעקב אשר:  בישיבה הקודמת לא אישרנו, היו התניות

יעקב אשר:  אני צריך לשמוע מה קרה בינתיים? מה קרה? מה יקרה? איך יקרה? מתי יקרה? אנחנו עושים שיעורי בית

יעקב אשר:  על סדר היום הצעת צו התכנון והבנייה (תיקון מס' 101) (דחיית יום התחילה הנדחה של החוק), התשפ"ד-2023

יעקב אשר:      אנחנו בישיבה הקודמת דנו בנושא של דחיית המועד בששה חודשים

יעקב אשר:  דחיית המועד לפעימה השנייה של כל מה שקשור למכוני הבקרה, שאנחנו רואים בזה מנוע חשוב שחייב להשתכלל, לגדול ולתת את השירות הנכון בעניין הזה, אנחנו רואים את זה בכל אספקט שהוא

יעקב אשר:  ודיברנו על זה גם בישיבה הקודמת, שגם כאלה שהיו סקפטיים לגבי העניין הזה, גם רשויות מקומיות שבהתחלה התנגדו, לא אהבו וכו', היום בעצם באים ואומרים שבאמת צריך להמשיך עם העניין הזה

יעקב אשר:  אני רואה בזה כדגם חשוב

יעקב אשר:       העלינו פה את הנושאים גם לשיתופי פעולה עם המשרדים הרלוונטיים בעניין

יעקב אשר:  משרדים זה לא המילה הנכונה?     

נתן אלנתן: כולם קשורים למשרדים

יעקב אשר: כן, משרדים

יעקב אשר:  כולם קשורים למשרדים

יעקב אשר:  אני דיברתי על כיבוי אש ככיבוי אש, פיקוד העורף כפיקוד העורף ואחרים

יעקב אשר:  ולכן בישיבה הקודמת, להזכירכם – ואחר-כך יפרט את זה יותר היועץ המשפטי – ביקשנו שני דברים

יעקב אשר:       דבר אחד שאנחנו רוצים לדעת ולסגור, לא רק לדעת אלא גם לסגור את הנושא הזה של האגרות, של התעריפים בשתי הפעימות

יעקב אשר:  זאת אומרת את השתיים, כי הייתה כבר הסכמה על אחד ועוד לא בוצע

יעקב אשר:  זו הייתה הבקשה הראשונה שלנו שאנחנו מבחינתנו לא מתנים אחד בשני, אנחנו לא עובדים פה באיומים פה בוועדה, חלילה

יעקב אשר:  אנחנו רק רוצים שהתמונה תבוא מושלמת

יעקב אשר:  נכון יאשי? אתה מכיר אותנו

יעקב אשר:  ולכן אני רוצה שהדבר הזה יקרה

יעקב אשר:  אנחנו שמענו גם את המצוקה של מכוני הבקרה

יעקב אשר:  אנחנו לא רוצים לייבש אותם, הם גם ככה חצי מיובשים, ואנחנו צריכים לתת להם את כל הכוח להמשיך הלאה, ולכן מבחינתי הדבר הזה הוא חשוב

יעקב אשר:  ואנחנו נשמע תכף ממכם מה השגנו עד הלום

יעקב אשר:  כי לגבי עצם הדחייה, זה כבר דובר פה בוועדה, אני לא יודע אם צריך לחזור על זה עוד פעם, אולי נחזור רק בקיצור

יעקב אשר:       הדבר שני שדיברנו וגם עליו אנחנו רוצים לקבל תשובה או כיוון לתשובה בעזרת השם, על הנושא הזה של הקדמת פעילויות לצורך עיבוי הסמכויות והתוספות

יעקב אשר:  שוב, בשים לב, לא בצורה לא אחראית

יעקב אשר:  אנחנו יודעים שלכל דבר יש גם את האספקטים שלו של הכשרה ושל אנשים וכו', אבל אנחנו בהחלט רוצים ועומדים על כך ונעקוב אחרי זה

יעקב אשר:  גם את זה יפרט היועץ המשפטי ואז נשמע את התשובות ממכם

יעקב אשר:  ואם זה ישביע את רצוננו אז אפשר יהיה גם להצביע מהר ולהתקדם קדימה להליך הבא שאנחנו ניפגש פה בזמן הקרוב באישור התקנות ותעריפים שבאים ביחד

יעקב אשר:  אז תכף נשמע, תחדד את מה שאני שכחתי תגיד אבל לא הכול

תומר רוזנר: לא שכחת הרבה, אני רק אחדד ואשים דגשים

תומר רוזנר:  מכוני הבקרה היו אמורים להתחיל לפעול בשנת 2016, כאשר החוק נחקק בשנת 2014 ניתנו שנתיים להיערכות

תומר רוזנר:  כאשר כוונת המחוקק המפורשת היא שבשנת 2016 יתחילו מכוני הבקרה לפעול לגבי כל המבנים במדינה, למעט אפשרות לחריגים שבהם לא מוצדק להפעיל את המנגנון הזה\ וכשבמכון הבקרה עובדים ארבעה סוגים של בקרים מורשים מעבר לבקרים הרגילים של מכון הבקרה של ארבע גורמים מאסדרים, הגנת הסביבה, בריאות, פיקוד העורף וכבאות

תומר רוזנר:       למרבה הצער, הממשלה ביקשה מעת לעת לדחות את מועד התחילה של החוק וגם את המועד של כניסת הבקרים המורשים למכון הבקרה

תומר רוזנר:  ואנחנו נמצאים כרגע כמעט 10 שנים מאז החקיקה, ואנחנו נמצאים עוד כשמכוני הבקרה מטפלים בפלח מאוד מצומצם של הבניה בארץ

תומר רוזנר:  כאשר, אני מזכיר, לנושא היו שתי תכליות משמעותיות

תומר רוזנר:  אחת, זה לטייב בצורה משמעותית את האיכות של הבניה והתאמתה לדרישות בטיחות ואיכות, מה שקרוי תכן הבניה; והמטרה השנייה היא לרכז את הגורמים המרכזיים שמטפלים באישור מהלכים כאלה במקום אחד ולארבעת הגופים שמניתי קודם

תומר רוזנר:      אנחנו נמצאים כרגע במצב שבו אנחנו נמצאים בפלח מאוד מצומצם של בניה למגורים עד תשע קומות שעוברת למכון הבקרה

תומר רוזנר:  וכאשר אין לנו במכון הבקרה בקרים מורשים, לא של משרד הבריאות

יעקב אשר: עד תשע קומות וגם מטראז'?     

תומר רוזנר: לא, אין מטראז'

יעקב אשר: במגורים לא

נתן אלנתן: אבל בתנאי שזה רק מגורים ולא עירוב שימושים

יעקב אשר: כן, כן

תומר רוזנר: מגורים טהור, מה שנקרא

יעקב אשר: זאת אומרת גם אם יש לך סטריפ של חנויות בקומת עמודים אתה בבעיה?     

נתן אלנתן: כן

תומר רוזנר: זה דבר אחד

תומר רוזנר:  ולגבי הבקרים המורשים גם אנחנו נמצאים במצב שאין לנו עדיין בקרים מורשים במכון הבקרה לפחות בחלק מהגופים שאנחנו מדברים עליהם כאן

תומר רוזנר:  וגם לגבי הגופים שכבר הכשירו בקרים מורשים אנחנו מדברים על קבוצה מאוד קטנה של בקרים שספק אם היא מספיקה להרחבת הפלחים שבהם מטפלים מכוני הבקרה

תומר רוזנר:       בדיון גם עלתה מצד מכוני הבקרה טענה לגבי האגרות, הן לגבי הפלח הקיים של הבנייה שמגיעה אליהם, והן לגבי הפלחים הנוספים שבהם יש כוונה להרחיב את העניין

תומר רוזנר:  לכן הוועדה בדיון הקודם, כפי שאמר יושב-הראש, ביקשה מספר דברים ואני סבור שהוועדה צריכה לשמוע לאן הם התפתחו בעניין הזה (אני אומר כמובן איך הדברים תלויים אחד בשני, כפי שאני אסביר)

תומר רוזנר:  אחד, לגבי האגרות הוועדה ביקשה לבחון מחדש את נושא האגרות לפלח הקיים, ולגבש עמדה ברורה שהממשלה - - -     

יעקב אשר: אנחנו הבנו שיש הסכמה?     

תומר רוזנר: זה בחלק השני, אני מדבר על החלק הראשון

יעקב אשר: לא, לגבי החלק הראשון גם הייתה הסכמה, לא?     

תומר רוזנר: לא, אבל נשמע

יעקב אשר: הבנתי שרק העיתוי

תומר רוזנר: לא יודע

תומר רוזנר:  נשמע

יעקב אשר: אוקיי

תומר רוזנר: לגבי הנושא של האגרות

תומר רוזנר:  דבר שתלוי כמובן בהקשר הזה הוא הפלח הנוסף שייכנס למכוני הבקרה בעוד כחצי שנה אם הוועדה תקבל את בקשת הדחייה

תומר רוזנר:  כאשר הוצג בפני הוועדה המתווה שבעצם מציג פלח מאוד מצומצם שיתווסף במהלך חצי השנה הקרובה

תומר רוזנר:  הוועדה ביקשה שתתבצע עבודה ממשלתית כדי להביא בפניה בחינה מעמיקה שבסופה בעצם תהיה הרחבה יותר משמעותית

יעקב אשר: עיבוי

תומר רוזנר: עיבוי יותר משמעותי של הפלח שייכנס בעוד כחצי שנה

תומר רוזנר:  בין היתר כדי "לפצות" את מכוני הבקרה על עצם הדחייה שהם בנו על כך שבינואר 2024 הם עובדים על פלח הרבה יותר רחב, ואם הוועדה אשר זה בעצם - - -     

יעקב אשר: גם

יעקב אשר:  וגם כדי להאיץ את התהליך

יעקב אשר:  הרי בסוף כשהמאסדרים – כמו שקראת להם מקודם וקראתי להם משרדים – בעצם היו אמורים לעמוד באיזשהו לוח זמנים שנדחה ונדחה

תומר רוזנר: נקבע לפני עשר שנים

יעקב אשר: אז בואו, אפשר למצוא את הדרך איך להקדים ולעבות ולעשות את זה מכל הסיבות הטובות

תומר רוזנר: אני חוזר, האגרות, הרחבת הפלחים

תומר רוזנר:  והדבר השלישי זה נושא הבקרים המורשים, שאנחנו נמצאים פה במצב שעדיין אין לנו בקרים מורשים שיידרשו בוודאות בפלח הנוסף

יעקב אשר: זה היה בהתליה, אני חושב

תומר רוזנר: נכון, שלושת הדברים תלויים זה בזה, כי גם האגרות צריכות לשקף את הפלח שנכנס, וכרגע הפלח הזה לא השביע את רצונה של הוועדה, ולכן גם בעניין הזה אנחנו הולכים לשמוע

תומר רוזנר:       לגבי הבקרים המורשים יש לנו שני משרדי ממשלה שעדיין לא הכניסו בקרים מורשים בכלל למערכת, שאלו משרד הבריאות והמשרד להגנת הסביבה

תומר רוזנר:  ושני גופים אחרים, אחד, הכבאות שהכשיר בקרים מורשים אם כי במספר קטן יחסית לגבי הפלח הקיים, וכנראה לצורך הפלח הנוסף יצטרכו הכשרה של בקרים נוספים

תומר רוזנר:  ופיקוד העורף, שהביע פה עמדה לא כל כך ברורה שהוא מבקש להעביר למכוני הבקרה את כל הטיפול בסמכויות של פיקוד העורף בנושא מרחבים מוגנים, מצד אחד הוא הביע עמדה שהוא רוצה להעביר את הכול לטיפול מכוני הבקרה ומצד שני טען טענה שלפיה הבקרים המורשים שהוא הכשיר, הכשרתם לא מספקת ולא נותנת את המענה הדרוש

תומר רוזנר:  גם כאן נדרשה הבהרה לגבי העמדה

תומר רוזנר:  אלו שלושת הסוגיות שהוועדה צריכה לשמוע לגביהם דיווחים

יעקב אשר: אוקיי, נתן בבקשה

נתן אלנתן: תודה רבה

נתן אלנתן:  אני אקדים ואומר שאנחנו במטה התכנון, מנהל התכנון, רואים בנושא של מכוני הבקרה כלי מאוד חשוב, כמו שאמרת בהתחלה מאוד חששו מהדבר הזה, אבל היום כולם מבינים שזה כלי עבודה מאוד חשוב שמשפר מאוד ומייעל את כל הנושא של התכנון ולכן אנחנו באמת בעד הקידום, כמה שיותר מהר, להכניס כמה שיותר פלחים וכמעט את כל מה שאפשר חוץ מחריגים שאנחנו יודעים שאי אפשר להכניס אותם

תומר רוזנר: דברים שלא צריך, כמו בניה נמוכה מאוד

נתן אלנתן: הדחייה כרגע באה בגלל כל הנושא של המלחמה ובגלל שלא הספיקו, ולכן אנחנו מבקשים את הדחייה

נתן אלנתן:  אלמלא זה, לא היינו מבקשים שום דחייה והיינו מתקדמים בתהליך כי אנחנו חושבים שהוא תהליך מאוד נכון

נתן אלנתן:       לגבי השאלות, כמו שאמרתם, שלושת הנושאים הא בהתליה, אחד תלוי בשני

נתן אלנתן:  אנחנו מבחינתנו עשינו את הבדיקות שלנו ואת העבודה שלנו גם אצלנו פנימה וגם מול משרדי הממשלה

נתן אלנתן:  מבחינת לוחות זמנים אנחנו נביא לוועדת המשנה לתקנות בישיבה של ינואר, שזה ב-11 בינואר, נביא את התקנות

יעקב אשר: זה של המועצה הארצית

נתן אלנתן: את התקנות שמכילות גם את התקנות וגם את האגרות

נתן אלנתן:  הכל נמצא באותן תקנות

נתן אלנתן:  ב-23 לחודש תהיה ישיבת מועצה מיוחדת

נתן אלנתן:  אנחנו עוד לא דוחים את זה לפברואר, אלא נעשה ישיבת מועצה מיוחדת ואנחנו נאשר

יעקב אשר: את כל התקנות

נתן אלנתן: את כל התקנות עם האגרות

תומר רוזנר: לאיזה תקנות אדוני?     

נתן אלנתן: כל התקנות

נתן אלנתן:  לגבי התקנות אני ארחיב

נתן אלנתן:  אני רק אומר כיוון שאחד קשור בשני - - -     

יעקב אשר: כן, את הפלטפורמה

נתן אלנתן: כן את הפלטפורמה

נתן אלנתן:  ואז ב-23 בחודש זה יגיע לוועדת הפנים מתי שתקבעו

קריאה: את האגרות - - -     

נתן אלנתן: לא צריך 

נתן אלנתן:  מבדיקה שנערכה אין צורך בוועדת אגרות

תומר רוזנר: זה לא אגרות למדינה

נתן אלנתן: כי אלו לא אגרות למדינה

נתן אלנתן:  קיבלנו אתמול תשובה מוסמכת

נתן אלנתן:  ורק אתמול בלילה קיבלנו עדכון וקיבלנו תשובה מכמה אחרי בדיקה שנעשתה, שאכן אין צורך בוועדת תעריפים ולכן אחרי שהמועצה הארצית תאשר אפשר יהיה להביא את הנושא לדיון בוועדת הפנים על פי לוחות הזמנים של הוועדה

נתן אלנתן:       בתקנות, כמו שאמרנו, אנחנו נביא גם את הנושא של האגרות

נתן אלנתן:  הנושא כרגע בבחינה להגדיל גם את הפלח החדש שנעשתה לגביו עבודה וכבר הוחלט לגביו, וגם לגבי הקיים, להגדיל אותה עד ל-11 בחודש

יעקב אשר: במיוחד גם בגלל שלא - - -     

נתן אלנתן: כן, זה ייגמר

נתן אלנתן:  זה פחות או יותר יושווה אחד לשני

נתן אלנתן:  תהיה הגדלה משמעותית היא תגיע לוועדת המשנה ב-11 בינואר ותאושר בעזרת השם ב-23

יעקב אשר: הפרוטוקול רשם את הכול

נתן אלנתן: כן

נתן אלנתן:  גם באותה ועדה בעזרת השם אנחנו נביא את כל הנושא של הרחבת הפלח הנוסף

נתן אלנתן:  אנחנו נמצאים עכשיו בשיג ושיח מול המשרדים להגדלה משמעותית כמו שדרש יושב-הראש

נתן אלנתן:  אנחנו מבחינתנו באמת רוצים הרחבה

יעקב אשר: לפני ההגדלה הזאת

יעקב אשר:  מה קורה במשרדים שעוד לא בעסק? משרד הבריאות?     

נתן אלנתן: שניה אנחנו נסיים, אלו כבר תשובות מקצועיות שגם יאשי יענה עליהן, וגם המשרדים עצמם יענו

נתן אלנתן:  אז אנחנו נמצאים אתם בשיג ושיח, כמו שאמר יושב-הראש זה גם תלוי בכל מיני גורמים

יעקב אשר: יותר שיג מאשר שיח

נתן אלנתן: שיג ושיח והכול, ואנחנו באמת רוצים להגיע, כמו שאמרתי בתחילת דבריי, אנחנו רואים בזה כלי מאוד חשוב ואנחנו באמת רוצים כמה שיותר קטגוריות שייכנסו לתוך ומבחינתנו אם היה אפשר להקדים את השלב השלישי כבר עכשיו, היינו עושים את זה, אם זה היה תלוי רק בנו

נתן אלנתן:  אבל מכיוון שאנחנו צריכים לשבת איתם ולמצוא שאנחנו נספיק להכשיר את הבקרים

יעקב אשר: השאיפה הראשונית שלנו הייתה להגדיל

נתן אלנתן: לעשות את השלב השני עם השלישי ביחד

נתן אלנתן:  אפילו זה הרצון, זה הרצוי

נתן אלנתן:  אני מקווה שזה גם יהיה המצוי

נתן אלנתן:  אנחנו נשב איתם ונראה שאנחנו יכולים להגיע ולהסתדר מבחינת ההכשרה של כל הבקרים, כי זו לא אותה הכשרה שנעשתה עד עכשיו, זו הכשרה יותר מעמיקה ותחומים נוספים

יעקב אשר: ברור

נתן אלנתן: עד ה-11 בינואר אנחנו אמורים לסיים ולהעלות את זה לוועדת המשנה, ועדת המשנה תאשר את זה ואז אנחנו נביא את זה למועצה

יעקב אשר: עכשיו גם לגבי המשרדים

נתן אלנתן: אני חושב שעניתי על כל שלושת השאלות

נתן אלנתן:  מה שקשור אליי

שירה ברנד: רגע, לגבי הבקרים רק נגיד

שירה ברנד:  יש לנו הבנה עם המשרד להגנת הסביבה לעניין הצורך לבקר מורשה סביבה

שירה ברנד:  אנחנו צריכים עוד לסיים את העבודה הזאת אבל למעט מהיבטי התעשייה, בכל שאר ההיבטים בכל הבדיקות שעשינו, למעשה אין צורך בבקר הזה כי העבודה שלו בסוף היא עבודה הנדסית שבקר תכן רגיל יכול לעשות אותה

שירה ברנד:  אז כשנסיים את הבדיקה נביא גם את ההצעה שלנו לתיקון חקיקה מתאים ככל ותהיה המסקנה של הבדיקה

יעקב אשר: אני הייתי מציע להשתמש במה שהוועדה הזאת עושה, לפעמים יש כאלה שאומרים שזה יותר מידי

יעקב אשר:  לתת תאריך שיהיה בקר מבחינתם, מה שהם עוד צריכים שיבדקו, מה שלא, שלא יבדקו

יעקב אשר:  אין בקר, זו הסכמה לתוכנית

יעקב אשר:  אה? מזכיר לך משהו? אבל רוח הדברים

נתן אלנתן: היא מדברת בצורה זהירה

נתן אלנתן:  כנראה שפה לא יהיה צורך

יעקב אשר: אני לא חייב לדבר בצורה זהירה

שירה ברנד: אני אומרת לגבי הנושאים שכרגע עומדים על הפרק יש לנו הסכמה שאין בהם צורך בבקר מורשה סביבה

יעקב אשר: אין בעיה

יעקב אשר:  אני לא רוצה שמשרד ממשלתי יהיה חסם לאג'נדה ממשלתית

נתן אלנתן: ברור

נתן אלנתן:  חד משמעית

שירה ברנד: גם אנחנו מסכימים

שירה ברנד:  וגם משרד להגנת הסביבה אפילו מסכים איתנו, יש פה נציגים שלו שיכולים להגיד את זה

יעקב אשר: אתם פותרים את הבעיה?     

שירה ברנד: את כל הדרישות שלהם הם נותנים בשלב המידע

יעקב אשר: כן? מהנהן בראשו נציג משרד הגנת הסביבה

יעקב אשר:  מה עם משרד הבריאות?     

תומר רוזנר: קודם כול שמשרד להגנת הסביבה יגיד

יעקב אשר: הנה הוא אמר

נתן אלנתן: הוא רק הנהן

יעקב אשר: שם ותפקיד לפרוטוקול ותהנהן בקול

עומר בן-נון שטרן: עומר בן-נון שטרן, מנהל תחום ועדות מקומיות ורישוי בנייה, המשרד להגנת הסביבה

עומר בן-נון שטרן:  כפי ששירה אמרה אנחנו הגענו להבנה שאין צורך בבקר מורשה סביבה, המשרד יסיים את הכול כבר בשלב המידע והמידע המפורט, תוך עמידה בלוחות זמנים וסיכמנו בינינו בדיוק איך זה יתבצע

יעקב אשר: ואם יש מקרים שכן צריך?     

שירה ברנד: עוד פעם, במקרים חריגים

שירה ברנד:  כרגע בנושאים שעומדים על הפרק זה לא אמור להיות

שירה ברנד:  המקרים שאנחנו עוד בוחנים אותם זה תחום התעשייה, ששם עוד לא סיימנו את הבדיקה

יעקב אשר: זו פעימה?     

נתן אלנתן: רביעית

שירה ברנד: יש לנו עוד זמן לבדיקה הזאת?     

יעקב אשר: אבל עד אז יהיה בקר?     

שירה ברנד: עד אז או שיהיה בקר, או שנשלים את הבדיקה ונבין שגם לגבי תעשייה אין צורך

נתן אלנתן: אולי נמצא איזשהו פתרון

שירה ברנד: אחת משתי האפשרויות תהיינה

תומר רוזנר: אבל צריך להבהיר, השאלה היא האם במצב בו אין בקר, זאת אומרת לא יהיה צורך באישור לא של המשרד?     

שירה ברנד: לא יהיה צורך

שירה ברנד:  האישור יינתן בשלב המידע

תומר רוזנר: לא האישור

תומר רוזנר:  המידע יינתן

שירה ברנד: המידע יהווה את האישור הנדרש

שירה ברנד:  אם התוכנית מחייבת אישור אז המידע יגיד בזאת ניתן אישורים

נתן אלנתן: בתנאים האלה והאלה כשתעשו את זה וזה אז יש לכם אישור

תומר רוזנר: והבקר הרגיל הוא שיבחן?     

שירה ברנד: הרגיל הוא זה שיבחן את היבטי התכן

יעקב אשר: הם לא יצטרכו עוד פעם, אין תחנה נוספת

שירה ברנד: אין תחנה נוספת

עומר בן-נון שטרן: אנחנו מסיימים את החלק שלנו בכלל בשלב המידע המפורט

יעקב אשר: יפה

תומר רוזנר: אוקיי

שירה ברנד: ולמעשה אם יש חובת אישור אז זה האישור שיינתן

יעקב אשר: טוב, זה הובהר

יעקב אשר:  מה נשאר לנו עוד? משרד הבריאות? בבקשה

קריאה: משרד הבריאות שיושבים איתנו, אני רק אומר שמשרד הבריאות היו אמורים להכשיר את הבקרים המורשים מטעמם בנובמבר, זה לא יצא לפועל כמובן בגלל המצב הסוער בארץ וזה נקבע לפברואר

קריאה:  עמיר יצחקי ממשרד הבריאות

יעקב אשר: אוקיי אז נשמע אותו עכשיו

יעקב אשר:  שלום

מאיר יצחק הלוי: שלום

מאיר יצחק הלוי:  זאת התוכנית

מאיר יצחק הלוי:  אני אבוא וגם אומר שנכון לעכשיו התברר לנו שחלק מהדברים שאנחנו בודקים - - -     

יעקב אשר: בעצם לא צריך לבדוק

שירה ברנד: לא רלוונטיים לשלב הזה

יעקב אשר: רגע תנו לו

מאיר יצחק הלוי: כולם מדברים במקומי תודה רבה

יעקב אשר: ככה זה

מאיר יצחק הלוי: הם לא נכללים בשלב התכן ואנחנו ביחד עם משרד הפנים צריכים למצוא לזה פתרון איך נעשה את זה

יעקב אשר: לא הבנתי

תומר רוזנר: אנחנו לא מבינים

מאיר יצחק הלוי: אז אני אסביר

מאיר יצחק הלוי:  אני אתן דוגמה

מאיר יצחק הלוי:  כשבונים מוסד חינוך יש גדלים לכיתות, יש גדלים לחצר, יש גובה של מבנה, יש שטח של חלונות לאוורור

מאיר יצחק הלוי:  יש כל מיני דברים שנכון להיום התברר לנו שלא נכללו בשלב התכן

תומר רוזנר: מה זאת אומרת?     

מאיר יצחק הלוי: מה זאת אומרת?     

שירה ברנד: לא הבנתי

שירה ברנד:  הגודל של הכיתה שמשרד החינוך מאשר, זה לא מתואם איתכם?     

מאיר יצחק הלוי: לא

מאיר יצחק הלוי:  קודם כול משרד החינוך לא מאשר את כל הכיתות והמבנים והוא לא חלק מההליך של היתר בנייה

יעקב אשר: מה מה מה? משרד החינוך מאשר פרוגרמה ואישור תוכניות גם משלם את זה

מאיר יצחק הלוי: הוא לא משלם הכול, הוא לא מסתכל על כל ההיבטים של משרד הבריאות בתוכניות

יעקב אשר: אוקיי, אז התעוררתם עכשיו כשבאנו?     

תומר רוזנר: רק דקה מר יצחקי

תומר רוזנר:  איפה ההיבטים האלה באים לידי ביטוי? מה החקיקה הרלוונטית?     

מאיר יצחק הלוי: מה זאת אומרת?     

תומר רוזנר: השאלה שאתה מציג עכשיו, נגיד דוגמה של כיתות לימוד ודבר כזה

תומר רוזנר:  באיזה חוק זה מופיע?     

מאיר יצחק הלוי: זה אף פעם לא הופיע בחוק באופן ישיר

תומר רוזנר: עקיף, לא משנה

תומר רוזנר:  תגיד לי עקיף

תומר רוזנר:  באיזו סמכות?     

מאיר יצחק הלוי: בסמכות שנבעה מאישור משרד הבריאות למוסדות

תומר רוזנר: לא

תומר רוזנר:  באיזה סמכות

תומר רוזנר:  האישור כשלעצמו הוא - - -     

מאיר יצחק הלוי: בחוק התכנון והבנייה

תומר רוזנר: לא אדוני

תומר רוזנר:  כדי שתהיה לך סמכות אתה צריך להצביע על מקור סמכות

מאיר יצחק הלוי: תומר, מחוק התכנון והבנייה והתקנות שעל פיו, ועד היום זה היה הנוהג וזה היה הסדר

תומר רוזנר: מאיזו סמכות?     

מאיר יצחק הלוי: יכול להיות שההסדר הזה הוא לא נכון אבל זה היה ההסדר

מאיר יצחק הלוי:  אני לא מציע להפקיר את התחום הזה של בריאות הציבור בפרשנות הזו

תומר רוזנר: זה לא עניין של להפקיר או לא, אנחנו פועלים במערכת הדין

תומר רוזנר:  כדי להצביע על דבר שצריך לבדוק אותו, צריך להצביע על מקור סמכות לדרוש את הבדיקה הזאת 

תומר רוזנר: אוקיי? אם זה עסק טעון רישוי יש סמכות לחוק רישוי עסקים לקבוע תקנות, לקבוע מפרטים וכו'

מאיר יצחק הלוי: אז בחוק הפיקוח על בתי ספר, יש סעיף שקובע שמוסד חינוכי צריך לקבל את האישור של משרד הבריאות לרבות תנאי תברואה נאותים

תומר רוזנר: אין שום בעיה אבל זה לא קשור לתכנון ובנייה עם כל הכבוד

מאיר יצחק הלוי: למה זה קשור?     

תומר רוזנר: כמו ברישוי עסקים יש לכם סמכות לדרוש

מאיר יצחק הלוי: אתה רוצה שהם יבנו את בית הספר ואחר-כך יתברר שהוא לא מתאים? זה לא הגיוני

יעקב אשר: אני לא רוצה להיכנס

תומר רוזנר: שניה

תומר רוזנר:  אנחנו מדברים על חוק התכנון והבנייה

תומר רוזנר:  חוק התכנון והבנייה מגדיר סמכויות ברורות

תומר רוזנר:  במה יש סמכות לטפל? אם יש לנו תקנות, בקשה להיתר שקובעות את המפרטים של הכבאות, אז הבקר צריך לבדוק את המפרטים של הכבאות

תומר רוזנר:  אם יש בתקנות בקשה להיתר, מפרטים שנוגעים למוסד חינוך או לאצטדיון או למחסן או לכל דבר אחר אז צריך לבדוק את זה

תומר רוזנר:  כל עוד זה לא בחוק התכנון והבנייה אין סמכות

מאיר יצחק הלוי: אין סמכות למי?     

תומר רוזנר: אין סמכות לאף אחד לדרוש את זה

יעקב אשר: כחלק מהליך הרישוי

מאיר יצחק הלוי: אני אגיד את זה ככה, מתוך היכרותי של 30 שנים, המדינה יצרה תקנות של דברים שהיו בכמויות גדולות כמו בנייה למגורים וכל מיני דברים כאלה

מאיר יצחק הלוי:  ואמרו, בכל הדברים האלה לאט לאט נטפל, ובינתיים אלו היו ההסדרים, אחרת למה הייתה המעורבות של משרד הבריאות? אני אומר את זה פה

מאיר יצחק הלוי:  באופן עובדתי אין כאלו תקנות ואין כאלה תקנות להרבה סוגים של מבנים

מאיר יצחק הלוי:  אז להגיע לזה בשלב שבית הספר הוקם ולא תכניס אליו תלמידים, זה השלב לעשות את זה, וזה הנוהג שהיה עד עכשיו

מאיר יצחק הלוי:  אז אני, דרך אגב, מסכים שיקבעו תקנות לכל סוגי המבנים, ככה היה נכון במדינה מתוקנת

מאיר יצחק הלוי:  לא קיים לא בגללי

שירה ברנד: סליחה רגע תומר

שירה ברנד:  בחוק הפיקוח על בתי הספר יש הגדרה של תברואה של בית ספר

שירה ברנד:  וזה כולל את מצבם התברואתי של מבני בתי הספר, החצר, הציוד, והריהוט שבו, התאורה, החימום והאוורור, צפיפות התלמידים בחדרי הלימוד ובחדרים אחרים וכן הציוד המשמש להכנת מזון, כלי אוכל, אחסנת מצרכי מזון ואיכותם

שירה ברנד:  רוב, אם לא הכול פה, הם נושאים שבכלל לא קשורים למבנה עצמו, אלה אביזרים שמתקינים אחר כך

מאיר יצחק הלוי: אני לא מסכים איתך

מאיר יצחק הלוי:  אוורור שייך, צפיפות שייך

שירה ברנד: אתם קובעים כמה תלמידים יהיו בכיתה? למיטב ידיעתי קובע את זה משרד החינוך

מאיר יצחק הלוי: משרד החינוך, אבל בהתאם לזה נקבע גודל הכיתה

שירה ברנד: אלו כללים של משרד החינוך

מאיר יצחק הלוי: אלו כללים של משרד הבריאות

יעקב אשר: אבל יש פרוגרמות בדבר הזה

יעקב אשר:  אני מתאר לעמי שמשרד החינוך עשה את ההתייעצות שלו עם משרדי ממשלה אחרים אם היה צריך

יעקב אשר:  יש פרוגרמות, אין בתי ספר ככה

יעקב אשר:  יש סוגי פרוגרמות

יעקב אשר:  למקיף שנתי, ליסודי, ליסודי כזה, מוכר, לפי גודל כיתות ודברים מהסוג הזה

יעקב אשר:       אני לא יודע מה התעוררנו עכשיו

יעקב אשר:  אנחנו מדברים פה היום על הליך רישויי

יעקב אשר:  בהליך רישויי אני לא רוצה תחנות נוספות באמצע סתם

יעקב אשר:  אז התחיל יאשי עם הבשורות הטובות שעד ה-1 בפברואר

יאשי סער: אמרתי שהכשרת הבקרים על ידי משרד הבריאות נקבעה לחודש פברואר

יעקב אשר: יפה

תומר רוזנר: על מה מכשירים אותם?     

נתן אלנתן: על מה שצריכים

נתן אלנתן:  וזה נושא באמת צריך להיבדק

נתן אלנתן:  אנחנו נחשפנו אליו לאחרונה ויכול להיות שיש פה כפילות

נתן אלנתן:  דברים שמשרד החינוך כבר עושה אותם ונותן בפרוגרמה שכבר נמצאים שם ואנחנו נצטרך לבודד את זה ולראות שאכן יש דברים שעל פי החוק בשלב הזה משרד הבריאות צריך לעשות אותם, אז יעשה

נתן אלנתן:  אם יסתבר שאין שום דבר אז לא יעשה

נתן אלנתן:  כמו שבמשרד לאיכות הסביבה הגענו למסקנות כאלה ואחרות, יכול להיות שזה יהיה בשלב המידע, יתנו להם את המידע ויגידו להם חבר'ה, תדעו לכם שאלו התנאים, כשתגיעו לרישיון ההפעלה שלכם לא תעמדו בזה אז לא תוכלו לקבל אותו

נתן אלנתן:  אבל זה לא משהו שקשור לחוק לתכנון ובנייה

יעקב אשר: אבל התנאים האלה, לא דברים חדשים שיבואו להם באמצע

נתן אלנתן: בסדר, זה נושא שייבחן

יעקב אשר: אבל את זה אפשר לסגור

תומר רוזנר: חייבים

מאיר יצחק הלוי: בכל מקרה, כבוד יושב-הראש, אנחנו לא נהיה גורם מעכב ואני אסביר גם למה

מאיר יצחק הלוי:  גם אם מכון הבקרה יבדוק את המבנה והוא יהיה בהתייעצות עם משרד הבריאות שקבוע לזה זמן, אם משרד הבריאות לא מגיב בזמן הזה, אני לא זוכר את הזמן

תומר רוזנר: לא, אנחנו לא מעוניינים

שירה ברנד: לא, ברירת המחדל של ההתייעצות היא המקרה הקיצוני, זה לא יכול להיות השגרה

תומר רוזנר: הרעיון הוא שיש בקר מורשה שהוא עושה את העבודה

תומר רוזנר:  לא באים למשרד הבריאות

תומר רוזנר:  נקודה

תומר רוזנר:  זה הרעיון של מכון בקרה

יעקב אשר: הוא הוכשר על ידך לעשות את העבודה

יעקב אשר:  נקודה

שירה ברנד: אבל הוא בודק תכן

שירה ברנד:  הוא לא יכול לבדוק תאורה

תומר רוזנר: הוא לא צריך לבדוק

תומר רוזנר:  את זה צריך להבחין

מאיר יצחק הלוי: כשיצטרכו לפתוח את המקום לקבל רישיון הפעלה למקום ואז יבדקו את כל הדברים

תומר רוזנר: זה מאוד דומה לרישוי עסקים

תומר רוזנר:  ברישוי עסקים יש לנו עניינים שהם במבנה, שהם קשורים לתכן הבנייה

תומר רוזנר:  אותו דבר יש לנו גם בנגישות

תומר רוזנר:  יש לנו מורשה נגישות מבנים תשתיות וסביבה, הוא בודק אך ורק עניינים תשתיתיים, מבנה, רמפה כזה ואחר

תומר רוזנר:  יש נושא של נגישות השירות שבהם בודקים אם הדוכנים לקהל הם בגובה כזה שצריך, אם יש שלטי הכוונה נאותים

תומר רוזנר:  כל הדברים שאינם קשורים לבנייה עצמה

תומר רוזנר:       לגבי הנושא של משרד הבריאות, אני לא מכיר הסמכה שמאפשרת לו להתערב בנושאים האלה שקשורים

שירה ברנד: רגע תומר צריך לדייק

שירה ברנד:  יש כן תקנה, בתוספת השנייה לתקנות עוד הייתה של 1971, שאומרת שצריך התייעצות עם משרד הבריאות לעניין מוסדות ציבור

יעקב אשר: נכון

יעקב אשר:  החוק המאוחר יותר קבע שהבקר המורשה בא במקום ההתייעצות

שירה ברנד: בסדר

שירה ברנד:  אז עכשיו צריך להכניס תוכן להתייעצות הזאת

יעקב אשר: בדיוק

תומר רוזנר: לא, אין התייעצות

מאיר יצחק הלוי: במקום התייעצות

שירה ברנד: התוכן של ההתייעצות עובר לבקר המורשה

תומר רוזנר: נכון

יעקב אשר: בדיוק

שירה ברנד: אז אני אומרת, צריך להכניס תוכן

מאיר יצחק הלוי: אז ההתייעצות צריכה להחליף את מה שהיה בהתייעצות

תומר רוזנר: ככול שזה כדין

מאיר יצחק הלוי: מה זה ככול שזה כדין? הרי זה היה כדין כשזה היה בחובת ההתייעצות

שירה ברנד: אנחנו לא נכנסו לשאלה מה בדקנו

מאיר יצחק הלוי: אני לא מציע לייצר לקונה בעניין הזה

תומר רוזנר: לא לא, אם יש לקונה, אז יש לקונה, אנחנו לא מייצרים דבר חדש

מאיר יצחק הלוי: אנחנו מייצרים דבר חדש, כי נכון להיום הדברים האלה נעשתה עליהם בקרה והם נבדקו, ועכשיו אתה מציע לא לבדוק אותם

תומר רוזנר: לא, אני ממש לא מציע לא לבדוק אותם

תומר רוזנר:  אם יש סמכות בדין לבדוק אותם והם חלק מהליך רישוי לפי חוק התכנון והבניה, אדרבה

תומר רוזנר:  יש לנו חוק, יש לנו תקנות, יש לנו הסדרים

תומר רוזנר:  גם בחוק רישוי עסקים יש עניין של אוורור ומחסנים וגודל הכיור, וכל מיני דברים שהם לא קשורים לתכן הבניה והם נבדקים על ידי משרד הבריאות במקרים המתאימים, ובמקרים אחרים מסתפקים בתצהיר או בדברים אחרים, כפי שאדוני מכיר היטב לגבי חוק רישוי עסקים

מאיר יצחק הלוי: דווקא בגלל שאני מכיר היטב לגבי חוק רישוי עסקים כאן אני מתעקש ואני אומר שיש דברים שאתה לא יכול לבוא ולהגיד אחר כך תשברו את החלונות כי לא ביצעתם נכון את הכיתה, או לא עמדתם בגודל, או בניתם מוסד בלי חצר

תומר רוזנר: תראה מר יצחקי, הדברים מאוד ברורים ככול וזה קשור לתוכן הבנייה, אם יש לכם סמכות תפעילו אותה, תקבעו תקנות, תקבעו מפרטים, תקבעו מה שצריך לפי החוקים שאתם חושבים שיש לכם סמכות לפעול לפיהם, אדרבה, מצוין

תומר רוזנר:  הבקר ידע מה לעשות

תומר רוזנר:  זה לא יכול להיות שבכל בית ספר חדש יצטרכו אישור של משרד הבריאות

מאיר יצחק הלוי: אני חוזר ואומר שלא יכול להיות גם שעושים שינוי של הסדר קיים ומפקירים את בריאות הציבור

מאיר יצחק הלוי:  לא יכול להיות

מאיר יצחק הלוי:  זה היה הנוהג

יעקב אשר: את זה אני אוהב

יעקב אשר:  הנוהג של 30 שנה

מאיר יצחק הלוי: 60 שנים

יעקב אשר: 60 שנים הפקירו הרבה פעמים את זה

מאיר יצחק הלוי: מה היית אומר במקומי? היית אומר אותו דבר

יעקב אשר: אני לא יודע

יעקב אשר:  או שהייתי מתפטר מתפקידי, אחד מהשניים אם לא הייתי מסכים עם זה, אם הייתי חושב שזה לא לעניין

יעקב אשר:  אבל אל תשאל אותי שאלות כאלה

מאיר יצחק הלוי: לא, לא

יעקב אשר: אני אומר דבר אחד, יש דבר שנקרא הבקרים צריכים להכשיר, לזה קיבלנו הודעה שיוכשרו בפברואר

תומר רוזנר: לכל הפלחים הנוספים, לאו דווקא למגורים

יעקב אשר: כן, כולל מה שצריך לשאר הדברים שאנחנו נסגור

יעקב אשר:  לא יודע מה

יעקב אשר:  צריך לא צריך

תומר רוזנר: למה שצריך

יעקב אשר: אותו דבר אני עונה לך, אני לא נכנס לך כרגע לפירוט מה עשית 60 שנים ומה אתה צריך לעשות היום, ובזה תתייעץ עם היועץ המשפטי אצלך

יעקב אשר:  בגלל שאם לא, יש פה בעיה

יעקב אשר:  וכאן, ביחד עם מנהל התכנון תבדקו ותראו, כי יש דברים שאם אני דואג לבריאות הציבור אני עושה את זה כבר ברמה בין-משרדית, אני כבר עם משרד החינוך דואג קודם שיאשרו

יעקב אשר:  יש פרוגרמות

יעקב אשר:  אני בטוח שזה גם נעשה

יעקב אשר:  אבל אנחנו מדברים היום על בנייה

יעקב אשר:  במדינת ישראל יש בעיה קשה מאוד של רגולציה בעייתית, של כשלים בבנייה, כל מיני דברים כאלה

יעקב אשר:       אנחנו היום נמצאים באחד הכלים שאנחנו רצים לפתח אותו, לשכלל אותו, להאיץ אותו ולהגדיל אותו ולא לסרבל אותו

יעקב אשר:  אז אם אלו הדרישות שלך כרשות ציבורית לבריאות שמעוגנות בסמכויות שיש לך, אז תחנוך את הבקר שידע להגיד לי את הדברים בדיוק כמוך ולעשות את מה שהוא צריך לעשות

יעקב אשר:  אבל את מה שלא, תוספות, תמצאו דרכים אחרים איך למנוע אותם, לא במניעת בניה ובעיכוב רישוי וכו'

מאיר יצחק הלוי: אני מצטער, אני רק רוצה להגיד שאנחנו לא מנענו בניה ואנחנו לא מונעים בניה גם בתהליך הקיים

יעקב אשר: כן גם אני לא מסכן את הציבור, אני לא אמרתי

יעקב אשר:  אתה לא התכוונת שאני מסכן את הציבור

מאיר יצחק הלוי: הכשלים לא היו בתחום שלנו, אז באופן כללי אפשר להגיד את זה

יעקב אשר: אוקיי, אני חושב שאתה הבנת אותי וגם הם הבינו, ואני מבקש עד לישיבה הבאה לבוא עם פתרון לעניין הזה

יעקב אשר:  ואני מציע לך שהייעוץ המשפטי במשרד שלך גם ילווה אותך בעניין זה, כדי שבאמת לא תצא תקלה תחת ידינו, או תחת ידכם ואחר כך ידינו

יעקב אשר:  אוקיי, איזה עוד? כבאות ופיקוד העורף

יעקב אשר:  בבקשה בכבאות מי אדוני?     

עמנואל משייב: ראש מחלקת יישום ובקרה בכבאות והצלה לישראל, עמנואל משייב

עמנואל משייב:  רק תבינו לפי השם של המחלקה – זו מחלקה שהוקמה רק לצורך הדבר הזה

עמנואל משייב:  כבאות והצלה לישראל החליטה שהיא לא מהווה סוג של חסם לנושא של מכוני בקרה

עמנואל משייב:  הלכנו והגדלנו על מה שכתוב בחוק

עמנואל משייב:  בחוק כתוב שני ימי כשירות וקורס, הלכנו והגדלנו, הקמנו מרכז מענה מקצועי שנותן מענה למכוני הבקרה, מלווה אותם ליווי וחניכה, מקבלים מאות שאלות בחודש

עמנואל משייב:  יכול להעיד גם פה הראש של מכון בקרה בפתח תקווה מה אנחנו עושים

עמנואל משייב:       בנוסף לזה, אנחנו מקיימים פורום מקצועי בכל רבעון, בנוסף לימי הכשירות, גם ימי הדרכה והטמעה

עמנואל משייב:  בשלוש השנים האחרונות שאני מנהל את העניינים ביצענו שלוש קורסים

עמנואל משייב:  בשנה שעברה ביצענו שני קורסים

עמנואל משייב:  הכשרנו קרוב ל-40 חניכים

עמנואל משייב:  20 חניכים לפלח של 29 מטר מגורים ו-24 חניכים לפלח שסוכם עם מנהל התכנון לינואר 2024

עמנואל משייב:  אלו כל הפעולות שאנחנו מבצעים והמטרה שלנו, גם כשאנחנו עושים עליהם פיקוח מכוח החוק, הפיקוח הוא סוג של הדרכה

יעקב אשר: זאת אומרת שלפי לוח הזמנים אתם בגיוס מלא לעניין הזה?     

עמנואל משייב: אנחנו מבחינת ינואר 2024

עמנואל משייב:  מה שסוכם עם מנהל התכנון, המתווה שסיכמנו איתם, כולל החריגים שב-2026 יישארו, הכול סוכם איתם

עמנואל משייב:  רק אתמול שמענו שרוצים גם את 2025 להכניס באותו פלח

יעקב אשר: למה? בישיבה הקודמת דיברנו על זה

עמנואל משייב: זו הפעם הראשונה ששמענו על זה אתמול

יעקב אשר: אתה לא היית בישיבה הקודמת?     

עמנואל משייב: אני לא הייתי בישיבה הקודמת

עמנואל משייב:  אני יכול להגיד ככה, המתווה שסוכם עם מנהל התכנון, אם הכבאות והצלה לישראל בודקת בין 8,000-10,000 היתרים, אני לא סופר יחידות דיור, הפלח של 2024 הוא מונה בין 30-40 אחוזים מהפעילות של הכבאות

עמנואל משייב:  וזה עובר למכוני בקרה כבר ביוני 2024, זה קרה בינואר, אנחנו היינו כבר מוכנים, את הקורס כבר ביצענו

עמנואל משייב:       צריך להבין שכל הנושא של עירוב שימושים שזו בעצם הייתה הבעיה, – אתה מכיר, שהיית ראש-עיר של בני ברק – בכל בניין מגורים יש לו ארומה או איזו יחידה מסחרית של 20 מטר, זה היה מגיע אלינו

עמנואל משייב:  דרך אגב, גם קבלנים היו רושמים משרד רק כדי שזה יגיע אלינו ולא למכוני בקרה

עמנואל משייב:  זה יעלם ביוני 2024

עמנואל משייב:  הכול יעבור אליהם, מדובר ב-40%

עמנואל משייב:  זה קרוב ל-3,000 היתרים בשנה

עמנואל משייב:       אז מדברים על עיבוי, זה עיבוי מאוד רציני

עמנואל משייב:  אם רוצים להכניס גם את 2025, מדובר על 60% מהעבודה של הכבאות

עמנואל משייב:  אני חושב שהמתווה שבנינו עם מנהל התכנון – וזה היה במשורה ובהסכמה שלהם – היה מתווה מדורג כדי לגרום לאיזשהו צבר של ניסיון

יעקב אשר: מתי בניתם את המתווה הזה?     

עמנואל משייב: כבר ב-2022

עמנואל משייב:  במרץ השנה אני קיבלתי מהם את המתווה

יעקב אשר: הם לא לקחו בחשבון את הדחייה של עכשיו?     

עמנואל משייב: אדוני יושב-הראש, במרץ השנה קיבלתי מהם את המתווה שסוכם וכבר ביוני עשיתי קורס

עמנואל משייב:  צריך להבין שאני לא ערוך לעשות קורסים חדשים

עמנואל משייב:  הקורס המתוכנן הבא הוא רק באוקטובר, לאור המלחמה גם ולאור מה שקורה

עמנואל משייב:  צריך להבין גם דבר אחד, בתקנות תכנון ובנייה נכנס פרק מאוד משמעותי, כל התיק יסוד וכל מערכי השיעור שלי בגלל התקנות החדשות, הולכות להשתנות

יעקב אשר: מה נכנס?     

עמנואל משייב: פרק ד' בתקנות תכנון ובניה זה פרק משמעותי שייכנס לתוקף במאי 2024

עמנואל משייב:  הפרק הזה משנה כמעט סדרי עולם

עמנואל משייב:  זה כבר לא מדובר באיזשהו משהו פשוט

עמנואל משייב:  זה סקרי סיכונים, זה מטעני אש

שירה ברנד: זה חלק שעוסק בגילוי וכיבוי

שירה ברנד:  אמצעי גילוי וכיבוי, הספרינקלרים וכאלה

עמנואל משייב: אדוני יושב-הראש אני יכול להגיד לך שבנושא של סקרי סיכונים, על כף יד אחת בכבאות יכולים לבדוק את זה

עמנואל משייב:  זאת אומרת אני צריך עכשיו ללמד את מכוני הבקרה, זה משהו שעוד לא הוטמע אצלי אפילו

עמנואל משייב:  בגלל זה הבקשה שלנו היא לא לאחד את שני הפלחים, לאפשר לצבור ניסיון

עמנואל משייב:  אולי אפשר לדבר על הפלח ההוא מבחינת שטחים, אולי אפשר לאזן פה ושם וזה בשיח עם מנהל התכנון, אין בעיה

עמנואל משייב:  אבל אם אנחנו נאחד את שני הפלחים לא תהיה לנו אפשרות להכשיר את זה

תומר רוזנר: מה עשיתם מ-2016?     

עמנואל משייב: אני מ-2022

תומר רוזנר: אתה מייצג ארגון, השאלה לא כלפיך באופן ישיר

יעקב אשר: אתה יושב על הכיסא

תומר רוזנר: כן

תומר רוזנר:  החוק ב-2016 אמור היה להיכנס לגבי כל הבנייה בישראל

תומר רוזנר:  לא לגבי מגורים ותעשייה

תומר רוזנר:  הכול

תומר רוזנר:  אז עם כל הכבוד צריך לשנס מותניים

עמנואל משייב: עם כל הכבוד צריך להבדיל בינינו לבין שאר הרגולטורים האחרים שמתעסקים בכיבוי

עמנואל משייב:  זה הצלת חיים proper

עמנואל משייב:  יש פה היקף של תקנות שהוא פי 10 מכל רגולטור אחר

תומר רוזנר: הכל חשוב

יעקב אשר: הפקרת בריאות של התושבים היא גם חשובה

עמנואל משייב: יכולים להעיד מכוני הבקרה איך מטפלים בהם ואיך עוזרים להם ואיך נותנים להם מענה

עמנואל משייב:  ומה קורה בשלוש השנים האחרונות, הוא יכול להעיד

יעקב אשר: הבנתי מהישיבה הקודמת שיש שיתוף פעולה מצוין

עמנואל משייב: צריך להבין עוד דבר מאוד חשוב, הנושא של הגנה מאש הוא חלק מהמענה המבצעי שלנו

עמנואל משייב:  תבינו, זה המודיעין שלנו

עמנואל משייב:  באיזשהו מקום מבקשים מאיתנו לוותר על זה

תומר רוזנר: מי מבקש לוותר?     

עמנואל משייב: זה מאוד בעייתי מבחינתנו, כי מדובר בתיקים של הארכת חירום ותיקי שטח ועניינים

עמנואל משייב:  בסוף אנחנו צריכים להיכנס לבניינים האלו ולכבות שריפה

עמנואל משייב:  בגלל זה לעשות את זה במשורה

יעקב אשר: תקשיב, בוא נגיד שלא ביקשנו שום דבר כרגע, כן? מתי אמור להיכנס הכול?     

עמנואל משייב: יש פלח בינואר

יעקב אשר: מתי?     

עמנואל משייב: ינואר 2026, חוץ מהחריגים

יעקב אשר: רגע, הנאום הזה שלך רלוונטי גם לינואר 2026?     

עמנואל משייב: 	לא

יעקב אשר: לא, שאתה בא ואומר ויתרנו

יעקב אשר:  בוא, אם אנחנו מדברים על עצם ההחלטה, זו החלטה שהתקבלה

עמנואל משייב: אני לא מדבר על ההחלטה

עמנואל משייב:  אני רוצה שתבינו

יעקב אשר:  ואני בטוח גם, אגב, אני בטוח, כי אני רואה גם את השינוי שקרה בכיבוי אש

יעקב אשר:  ואנחנו ציינו את זה לטובה ברישוי עסקים

יעקב אשר:  גם שיתוף הפעולה וזה מה שהוא רוצה לומר כרגע, יושב-ראש האיגוד, שהוא דיבר על זה גם בישיבה הקודמת, ואם אני לא זוכר ואתה רוצה להגיד את זה אתה, תגיד

יעקב אשר:  אני אחזור אליך משייב, שניה

גילה פינקלשטיין: תודה רבה

גילה פינקלשטיין:  אני אחזור ואומר, שיתוף הפעולה עם כיבוי אש הוא מעולה ושאר הגופים יכולים להעתיק כזה ראה וקדש

גילה פינקלשטיין:  באמת

גילה פינקלשטיין:  זה בהיבט הזה

יעקב אשר: יפה

גילה פינקלשטיין: יושב-הראש רק עוד מילה אחת, אולי זה יניח את דעתו של עמנואל

גילה פינקלשטיין:  למה בכל זאת ניתן לאחד את שתי הפעימות? צריך לשים לב שברגע שאנחנו מחילים חובה על הפעימה הנוכחית, למעשה היא תגיע למכוני הבקרה בחלוף שנתיים

גילה פינקלשטיין:  דיברנו על זה גם בפעם הקודמת

גילה פינקלשטיין:  מכיוון שזה משך הזמן שהיום לוקח לעשות בקרה מרחבית בוועדות התכנון

גילה פינקלשטיין:  זאת אומרת, בשנתיים הללו יהיה מספיק זמן להכשיר, ללמד, ולכן אני לא רואה סיבה לדאגה

יעקב אשר: אבל אתה אומר שמבחינה מעשית זה לא

נתן אלנתן: זה לא שנתיים

נתן אלנתן:  ברור שזה לא מיד אבל זה לא שנתיים

נתן אלנתן:  אוי ואבוי אם זה היה שנתיים

נתן אלנתן:  יש חריגים שמגיעים לשנתיים

עמנואל משייב: נגיד שיש מבנים שבחצי שנה גם אפשר לבנות אותם

נתן אלנתן: חצי שנה זה הזמן שלוקח להגיע

עמנואל משייב: היום בונים בחומרים קלים, בונים את זה מהר, לא הכול בנייני מגורים

יעקב אשר: אני אתן לך את רשות הדיבור המלאה על כל הדברים כולל על זה גם כן

יעקב אשר:  אתה רוצה להמשיך?      

עמנואל משייב: לא, אני גם אומר בסיפה שלי, אני לא רוצה להכשיל אותך

עמנואל משייב:  יכול להיות שהם לא מודעים לזה אבל אני לא רוצה להכשיל אותם, כי אם אנחנו נעמיס עליהם את הדבר הזה, בסוף אתה לוקח עבודה מ-300 מפקחים ונותן אותם ל-24, שגם התאחדות הקבלנים יבינו את המשמעות מה זה אומר ומה זה יעשה למשק

עמנואל משייב:  אני רוצה להעביר את זה במשורה רק כדי לא להכשיל אותם, כי מבחינתי האינטרס הציבורי יותר חשוב מהכול

עמנואל משייב:  אני לא מסתכל פה על עניין כלכלי, אנחנו כבאות לא מתעסקים בזה

עמנואל משייב:  מה שמעניין אותי זה רק האינטרס הציבורי ואני רוצה להעביר את זה במשורה

עמנואל משייב:       אני יכול להגיד לך, שגם אחרי שלוש שנים שמתעסקים בפלח רק של המגורים, עדיין יש טעויות

עמנואל משייב:  אי אפשר להגיש שזה 100%

עמנואל משייב:  אנחנו מנסים להביא את זה ל-100% ואנחנו עושים הכול בעזרת חניכה, ואני תמיד זמין כמעט לכל דבר

עמנואל משייב:  הוקמה מחלקה שלמה רק בשביל הדבר הזה

עמנואל משייב:  אז אי אפשר להגיד שאנחנו מתנגדים

עמנואל משייב:  אני מבקש רק להתחשב במה שאנחנו רוצים כי הוא נועד, קודם כול, לשמור על האינטרס הציבורי

עמנואל משייב:  ומצד שני בשביל לגרום להם להיכנס לתוך זה בתצורה מקצועית ועם ניסיון

יעקב אשר: אני אומר לך את דעתי בעניין

יעקב אשר:  אני חושב, הוועדה ביקשה את זה בפעם הקודמת ואנחנו מבקשים, אני מתפלא שזה לא הגיע אליך, כי זה היה מפורש אחד הדברים שהיו בסיכום של הדיון

יעקב אשר:  הרי בישיבה הקודמת היינו צריכים להצביע ולא הצבענו משתי סיבות, גם התקנות הללו וגם הנושא שקשור לתקנות של האגרות, ושמנו את הדבר הזה על השולחן

יעקב אשר:       אני לא רוצה לקבוע מיזוג של שתי פעימות, אבל אני כן מצפה בשיח אמיתי, מקצועי ונכון מולם, כי אני לוחץ עליהם

יעקב אשר:  זה מזכיר לי שפעם כשהייתי ראש-עיר אז היו באים עליי העובדים של התעבורה ואומרים שהמנהל שלהם הורג אותם

יעקב אשר:  מה אתם רוצים? אני הורג אותו

עמנואל משייב: מי, היו"ר?     

יעקב אשר: אתה ראית כי עבדת בזה, אני לא זוכר את הפנים שלך מאז אבל זו התקופה שאני הייתי אחראי על הכיבוי בבני ברק, שזה איגוד ערים

יעקב אשר:  הוא לוחץ אתכם כי אני לוחץ אותו

יעקב אשר:  אני לוחץ גם את מנהל התכנון וגם מנהל התכנון כאג'נדה רוצים להתקדם

יעקב אשר:  אנחנו רוצים שהדבר הזה שנקרא מכוני בקרה יכנס לאיזשהו תהליך בריא, חזק, כמשהו שהוא אחר כך יגידו רגע, תעצרו

יעקב אשר:  לא, אתה לא תגיד את זה נכון? זה חשוב

יעקב אשר:  אני אומר לך שזה חשוב למשק הישראלי, זה חשוב לכל ההליכים של תכנון ובנייה

יעקב אשר:  זה חשוב

יעקב אשר:  ולכן אנחנו מבחינתנו מציבים את זה

עמנואל משייב: בוא נבנה את זה על יסודות חזקים

יעקב אשר: אוקיי

יעקב אשר:  בוא, ואני לא שם על הצוואר שלך את ה-10 שנים אחורה של קודמיך או קודמי האחרים וכו'

יעקב אשר:  הדברים לא זזו

יעקב אשר:  הגיע הזמן שהם יזוזו, והוועדה שלנו תדאג שהם יזוזו

יעקב אשר:  ואנחנו לא רק נדאג שהם יזוזו, אנחנו רוצים גם שהם יעובו

יעקב אשר:  אני מבקש לנצל את החודש שיש לנו עד שתגיעו לוועדה לכאן כדי להגיע

עמנואל משייב: פחות מחודש

יעקב אשר: פחות מחודש עד למועצה הארצית או משהו כזה

עמנואל משייב: ועדת המשנה

יעקב אשר: אני מבקש שהשיח הזה יהפוך לרעיונות אמיתיים איך מרחיבים את העניין הזה בשאיפה להגיע

יעקב אשר:  בסדר, אני לא בא ואומר כרגע איחוד השניים

יעקב אשר:  אבל יש מספיק דרך בזה ואני מאוד מבקש לעשות את כל המאמץ המקצועי והארגוני לצורך העניין הזה

יעקב אשר:       אגב, סתם בסוגריים, כל המפקחים שעושים לך היום את העבודה הזאת, אצלכם, לא אתה, מה גורלם ב-2026?     

עמנואל משייב: גורלם יהיה בעייתי

עמנואל משייב:  אנחנו מדברים על עובדים של 30 שנים

יעקב אשר: השאלה אם זה לא היום

נתן אלנתן: יעברו למכונים

יעקב אשר: אני סתם ככה חשבתי

עמנואל משייב: צריך להבין, החבר'ה הם כבאים

עמנואל משייב:  כבאים שנפצעו או שהלכו ללמוד הנדסה

יעקב אשר: הבנתי

עמנואל משייב: החיבור בין הגנת אש ומבצעים הוא חיבור - - -     

יעקב אשר: קודם כול זה מדאיג אותי, כי זה אחד החסמים שיכולים להיות

יעקב אשר:  לא אתה, כולנו בני אדם

עמנואל משייב: זה הפועל היוצא של הדבר הזה

יעקב אשר: אז יכול להיות שאם היו מוצאים פתרון? הם מחויבים לזה, ב-2026 זה ודאי יהיה

עמנואל משייב: אבל זה לא בגלל זה, אל תלכו לשם

עמנואל משייב:  תאמין לי שזה לא בגלל זה

עמנואל משייב:  הוא יכול להעיד שזה לא בגלל זה

עמנואל משייב:  אני דואג לו יותר מאשר לאנשים שלי

יעקב אשר: אני בא ואומר סתם ככה עכשיו כיועץ לכיבוי אש אפילו לא בשקל לשנה, גם זה אסור לי, לחשוב על איזשהו תוכנית פרישה

עמנואל משייב: אין מקצוע כזה יועץ

יעקב אשר: תוכנית פרישה עם האוצר שמישהו הולך למכוני בקרה, הפוך, יקבל

עמנואל משייב: הם לא בהכרח יכולים להיות

יעקב אשר: לא יודע, אם הם לא מהנדסים

יעקב אשר:  יכול להיות שאין להם תארים או דברים אלה

יעקב אשר:  לא משנה, סגרתי סוגריים

יעקב אשר:  שהפרוטוקול אפילו לא יכתוב את זה גם מצידי

יעקב אשר:       אוקיי

יעקב אשר:  כיבוי אש הבנו את המסר, מכובדיי

יעקב אשר:  פיקוד העורף על הזום

יעקב אשר:  מי איתנו היום?     

משה שחל: שלום כבוד יושב-הראש, משה שלמה

יעקב אשר: שלום

יעקב אשר:  תספר לנו קצת חדשות

יעקב אשר:  כמה בקשות לממ"דים על פי הפטור? הזום שלך נתקע נגד עין הרע כנראה

יאשי סער: זה פשוט מספר שהזום לא מסוגל להכיל

יעקב אשר: אתה יודע?     

יאשי סער: 700 בערך

יעקב אשר: היה 500

יאשי סער: העדכון שעדנה עדכנה אותנו אתמול היה שזה כבר על 700

נתן אלנתן: 700 שיצאו או 700 שהוגשו?     

יאשי סער: 700 שהוגשו

יעקב אשר: ננסה לחדש את הקשר עם פיקוד העורף

משה שחל: סליחה אני מצטער כנראה שיש פה תקלה

משה שחל:  אני איתכם

משה שחל:  כבוד יושב-הראש אני רק אגיד כמה מילים שאמרתי בדיון הקודם

יעקב אשר: רגע, תספר לנו כמה הגישו לפטור לממ"דים?     

משה שחל: אנחנו מתקרבים ל-1,000

נתן אלנתן: וכמה אישורים כבר נתתם?     

משה שחל: 870 משהו כזה

יעקב אשר: חבל על הזמן

משה שחל: כן, זו הצלחה

יעקב אשר: יאשי, תתחיל להאמין

יאשי סער: משהו אחד טוב עשינו

נתן אלנתן: ואנשים אמרו לי חבל, אתה עושה את זה, אף אחד לא יעשה

יעקב אשר: ובאמת, זה הזמן לשבח שוב גם את מנהל התכנון שרצים, פרסמו את התמ"א את התקנות

יעקב אשר:  מה עוד? שאני לא אתבלבל

נתן אלנתן: התמ"א, התקנות, צווים, הכול

יעקב אשר: מבני ציבור והכול

יעקב אשר:  ויש לכם עוד השלמה של המקוצר

יעקב אשר:  מבני ציבור גם יצא? של עד שתי קומות?     

יאשי סער: מבני חינוך כבר פורסם, מבני ציבור בדרך כבר אחרי מועצה ארצית, כבר בפרסום

תומר רוזנר: במבני חינוך כמה בקשות כבר יש?     

יאשי סער: מבני חינוך קיבלתם?     

משה שחל: במבני חינוך אנחנו עכשיו בשיח, קיבלנו כמה בקשות, אנחנו בשיח מול הרשויות, עושים גם הדרכות לאדריכלים במטרה שזה ילך חלק ובצורה מסודרת

יעקב אשר: זה יבוא ב-bulks, זה יבוא בכמויות

נתן אלנתן: כן, כל עיר תביא

יעקב אשר: כל עיר תביא בומבה

משה שחל: הכול רשום ועושים חליפה תפורה

יעקב אשר: אוקיי

יעקב אשר:  עד כאן החלק שאתם בסדר

יעקב אשר:  בוא נתחיל עכשיו עם החלק

נתן אלנתן: שאתם עוד יותר בסדר

יעקב אשר: שאתם עוד יותר בסדר

משה שחל: אני אסביר רגע מה עשינו מאז הדיון האחרון

משה שחל:  בסך הכול באמת אני אגיד שוב, אני בתפקיד כמה חודשים אבל אני במערך הרבה שנים

משה שחל:  אני מכיר את העולם של מכוני הבקרה מהרגע שהם נולדו ואני חייב להגיד שבשבועיים-שלושה האחרונים נפגשנו גם עם גיל שטיין, יושב-ראש המכונים, גם עם מנהל התכנון ממש לפני שבוע

משה שחל:  יש שיח פורה וכוונות נכונות להמשיך וללכת לכיוון הרחבת הפלח

משה שחל:       אני אומר את מה שאמרתי בפעם שעברה, תראו רגע, הסיפור הזה שאנחנו כרגע לא הכשרנו עוד בקרים זה בגלל שהמצב הנוכחי של הפלח הנוכחי, הוא לא טוב מכמה סיבות, ודיברנו על זה שמבחינתנו המעטפת של ההדרכה, הפיקוח והבקרה, לא מתקיימת בצורה שאנחנו רוצים שהיא תתקיים

משה שחל:  זה גם קשור לזה שאנחנו נדרשים במשאבים

משה שחל:       אנחנו, בשונה מרגולטורים אחרים, לא יכולים לגבות אגרות או כל דבר אחר שיספק לנו את המענה הזה או אפיו מהמכונים סוג של מעטפת כזאת

משה שחל:  אנחנו באמת נדרשים לקבל מעטפת חיצונית לדבר הזה, ודיברנו על זה גם מול מנהל התכנון, ואנחנו נפנה בצורה מסודרת, זה מה שסוכם, פנייה של אלוף פיקוד העורף למשרד הפנים במטרה להסדיר את המעטפת הזאת

משה שחל:  זה לגבי הסיפור הזה

יעקב אשר: לא הבנתי

תומר רוזנר: מה הסיכום?     

יעקב אשר: מעטפת הבנתי

יעקב אשר:  אבל לא הבנתי

משה שחל: אני אומר כרגע שוב, אנחנו לא יודעים כרגע להכיל גם את עולם הבקרה, הפיקוח וההכשרה וגם להמשיך להיות רגולטור ל-88 - - -     

יעקב אשר: מה הבעיה? התקציב?     

משה שחל: תקנים בעיקר, לא תקציב

משה שחל:  אנחנו צריכים כרגע בעלי תפקידים שזה מה שהם יעשו

משה שחל:  בסוף מדובר בפלח נוסף, מורכב יותר

משה שחל:  חד משמעית ממ"מים לבתי ספר או לתעשייה או לקניונים מצריכים בדיקה הרבה יותר מעמיקה

משה שחל:  יש פה מרחקי גישה, יש פה תוחלת נזק יותר גבוהה וכו'

משה שחל:       המורכבות הזאת, גם בהכשרה וגם בשמירת הכשירות, אני מזכיר לכם, זה לא שאני כמו בטכניון נותן לו תואר מהנדס ושוכח ממנו, ממש לא

משה שחל:  אנחנו, לצערנו, וזה חלק ממה שמטריד אותנו, מהבדיקות שאנחנו עושים לבקרי המיגון הנוכחיים, עולות תקלות כבוד יושב-הראש, שאני אומר לך אני לא חי עם זה בשלום

משה שחל:       אני רואה פתאום מקלטים שאושרו בלי הגנה על הדלת, שיש מצב גם שהממ"ד לא תקין ואין לי מה לעשות עם זה

משה שחל:  חלק ממה שדנתי עם מנהל התכנון, ועם גיל שטיין

משה שחל:  הסיפור הזה שאנחנו צריכים לראות איך אנחנו מחזקים את הפיקוח בשלב שאפשר להשפיע על הרגולטור, ולא חצי שנה אחרי שהממ"ד כבר יצא לבנייה

משה שחל:  וזה חלק ממה שביקשנו גם ממנהל התכנון

יעקב אשר: ואני שואל אותך, את כל האנשים האלה של ההדרכות והדברים האלה, שזה תקופתי, אתה צריך לעשות עכשיו תקופה של כמה חודשים הדרכות, להכשיר ככה וככה אנשים וכו'

יעקב אשר:  אין לך מספיק אנשים במילואים? אדריכלים?     

נתן אלנתן: תוציא להם צווי 8

משה שחל: כבוד יושב-הראש, במסגרת שנתית אנחנו מקבלים 24,000 היתרי בניה

משה שחל:  זה המספר

משה שחל:  הנתח של המכונים, בגלל שאנחנו הרגולטור היחיד שנוגע בכל מבנה ובמבנה במדינה, מבית פרטי ועד בית חולים ואפילו בוטק'ה של שומר

משה שחל:  אני אומר לך, העומס הזה, מבחינתנו, הרחבת הסמכויות עכשיו, פלוס הנתח הנוכחי, בדקנו, וזה מוריד מאיתנו מהבדיקה בסך הכול 15% בשונה מרגולטורים אחרים שאמרו על אחוזים יותר גבוהים, אצלנו כרגע זה אומר שאני בכוח האדם הנוכחי צריך להמשיך לבדוק 85% נוספים, ולבצע פיקוח ובקרה יעיל

משה שחל:  שאני מזכיר לך, כמות התיקים שמכון הבקרה רואה בחודש הם אחדים, לעומת עשרות תיקים שהמערך שלי רואה

משה שחל:  וזה אומר שזה חלק מהסוגייה, שאני צריך להשקיע יותר בו בליווי וכשירות וכו', כי אחרת הוא פשוט לא משתפשף והוא שוכח דברים וזה חלק מהבעיות שלנו

משה שחל:       אני חשבתי לתומי בהתחלה של המהלך הזה, שאנחנו מכשירים אנשים בעלי ותק של עשרות שנים במערך הפיקוח והבקרה והרישוי והתכנון ובסוף הם ישמרו על כשירות, אתה יודע, בלי הרבה מאמץ

משה שחל:  ולצערנו זה לא המצב

משה שחל:  המצב הוא שהם לא כשירים, הם לא עוברים מבחני הכשרה באחוזים שרצינו שהם יעברו וזה מצריך מאיתנו עכשיו, במיוחד בפלח שהוא הרבה יותר מורכב, כוח אדם ייעודי לדבר הזה שגם יכשיר, גם יבקר, גם ילווה אותם

משה שחל:  ובאמצעים הנוכחיים שלי אני לא יודע לבצע את זה

משה שחל:       אני אומר את זה חד וחלק, אנחנו צריכים לבקש מעטפת חיצונית במקרה הזה ממשרד האוצר או הפנים, אני לא יודע, אנחנו נסתייע ביושב-ראש המועצה הארצית בנושא הזה, אבל כרגע אנחנו רוצים ללכת קדימה עם הדבר הזה

משה שחל:  ואני מבטיח לך שאנחנו על זה, אנחנו בדיונים

יעקב אשר: אני שואל בלי ההרחבה

יעקב אשר:  נגיד שאנחנו נשארים כרגע בלי הבקשה שלנו עכשיו

יעקב אשר:  איך זה כן עובד? אין לך בעיה או שגם יש לך בעיה?     

משה שחל: יש לי בעיה כי זה חלק מהעניין

משה שחל:  מנהל התכנון בצדק רוצה לרוץ קדימה, אבל אני מסתכל גם - - -     

יעקב אשר: מה זה לרוץ קדימה? הייתה חקיקה, יש החלטה ממשלתית שמחייבת אתכם, מחייבת את כולם

יעקב אשר:  נגמר הסיפור

יעקב אשר:  מה מקצה השיפורים האלה?     

משה שחל: בסדר, אבל היועמ"ש שאל שאלה מה עשינו מ-2016? אני אגיד לו מה עשינו

משה שחל:  אנחנו מ-2016-2017 התחלנו להכשיר 46 בקרים

משה שחל:  התקופה הוולונטרית הסתיימה ב-2021, עד אז אני אומר לכם, העומס מהמכונים לא היה מצדיק והמכונים לא עבדו ברמה היסטרית עד 2021

יעקב אשר: הקיצר בניתם על זה שהעסק הזה לא יעבוד

משה שחל: מי שיכל להגיע לפיקוד העורף בלי אגרה היה מגיע לפיקוד העורף

משה שחל:  חד משמעית אני אומר לכם

משה שחל:  ואני אומר לכם שאנחנו עברנו שדרוג, לעומת כל מה שאומרים אנחנו משתפרים, והמצב הרבה יותר טוב - - - בהוראת השעה

יעקב אשר: טוב, תראה, אנחנו עומדים כרגע בלוח זמנים שבעוד חצי שנה אמור להיכנס השלב הזה, פלח משמעותי נוסף עוד מלפני הבקשה שלנו לעבות אותו

יעקב אשר:  עוד לפני

יעקב אשר:  אוקיי? זאת אומרת שבכל מקרה אתה צריך לטפל בעניין הזה

יעקב אשר:  אנחנו רוצים תשובות בחודש הקרוב, בשלושה השבועות הקרובים

יעקב אשר:  נתן, חייבים להציף את זה במשרד הפנים, שישבו המנכ"לים של משרד הפנים ומשרד הביטחון ויסגרו את העניין הזה

משה שחל: כבוד יושב-הראש אני אגיד עוד משהו קטן

יעקב אשר: לא, שלושה מנכ"לים צריכים לפתור את זה

יעקב אשר:  פנים, ביטחון

יעקב אשר:  אולי פנים זה לא כל כך

משה שחל: אנחנו נמצא את הדרך

יעקב אשר: אני שואל

יעקב אשר:  אתה הצפת את זה אצלך במערכת את הנקודה הזאת?     

משה שחל: בוודאי

יעקב אשר: שאתם הולכים לא לעמוד בהוראות החוק?     

משה שחל: קודם כול המחוקק מאפשר לנו רגע להיכנס בנעלי הבקר המורשה לכשלא יהיו בקרים מורשים

משה שחל:  אנחנו, במקרה הצורך ניתן את המענה - - -      

יעקב אשר: רגע, תומר מתקן אותך

יעקב אשר:  תומר יודע יותר טוב ממך מה המחוקק רצה, הוא הכיר אותו

יעקב אשר:  אז\ רגע נשמע רגע את תומר

תומר רוזנר: שישלים רק

משה שחל: אם כרגע משום מה בקרים מורשים לא הוסמכו לפלח הנוסף, לפיקוד העורף ניתן 15 ימים לתת תגובה או לתת את המענה במקום הבקרים האלה, ואם הוא לא נותן את המענה נדע שיש אפשרות לעקוף

משה שחל:  אני לא מסכים עם זה כל כך, אבל אנחנו נעמוד במה שצריך לעמוד בשביל שהאזרח יקבל את המיגון הטוב ביותר

משה שחל:  במיוחד שכאשר נוכח לנו כרגולטור שרמת המיגון שמתקבלת היום בפלח היותר פשוט, הוא לא טוב

משה שחל:  ואני אומר את זה כאן

יעקב אשר: אני לא רוצה רמת מיגון לא טובה

משה שחל: בדיוק, גם אני לא רוצה

יעקב אשר: בסדר, אז תיערכו

יעקב אשר:  אני מבקש פתרון בשבועיים-שלושה הקרובים

יעקב אשר:  להגיע להסכמות על האוצר יהיה לכם זמן להתארגן ארבעה-חמישה חודשים

שירה ברנד: האוצר יגדיל תקציב ביטחון עכשיו?     

יעקב אשר: ברור, הם יעשו

יעקב אשר:  זה לא לצורכי מלחמה עכשיו?     

תומר רוזנר: ברור צורכי מלחמה

יעקב אשר: שאני אכניס את זה בכספים הקואליציוניים? הרי זה מה שקורה בסוף פה

משה שחל: תומר אמר אמירה לפני זה, הוא אמר שפיקוד העורף לא סגור, הוא אמר מצד אחד שהוא רוצה לתת הכול, מצד שני זה

משה שחל:  אני אסביר למה התכוונו כשאמרנו את זה

משה שחל:  כשאנחנו באנו ואמרנו שאנחנו לא יכולים להיות גם רגולטורים מצד אחד וגם מפקחים מצד שני

משה שחל:  אמרנו כעמדה, אין בעיה, תיקחו מכון בקרה, תיקחו את כל הנתח המאסיבי של פיקוח העורף, ואנחנו נדע לעשות shift של בקרה ופיקוח

משה שחל:  אבל זה לא אפשרי כי מכוני הבקרה לא יכולים כרגע לאשר בתים פרטיים וזה מרבית הבקשות שלנו, 80% מהבקשות זה מגורים, וזה לא כלכלי או סיבות אחרות, לא יודע, לא ניתן כרגע להעביר את כל התיקים האלה

משה שחל:  אז אנחנו מצד אחד גם רגולטור וגם מפקח

משה שחל:  לדעת לעשות את זה ואת זה ביחד זה קצת בעייתי

משה שחל:       בסוף שורה תחתונה – סליחה היו"ר, אני רק מסכם את העמדה שלי – אנחנו בעד, אנחנו רק צריכים שיתבצע ברמת האחריות, שאותו אזרח במיוחד עכשיו מקבל ממ"ד תקין ובהמשך גם נתח של ממ"מים שזה מוסדי שזה מורכב פי כמה וכמה מממ"ד

משה שחל:  חשוב לנו שאיכות ההכשרה תהיה מקצועית והבקרים עוד יותר

יעקב אשר: טוב

יעקב אשר:  חשוב לי לראות פניה שלכם, פניה של מנכ"ל שלכם או מי שצריך אצלכם

תומר רוזנר: אלוף פיקוד העורף

יעקב אשר: של אלוף פיקוד העורף

משה שחל: אנחנו ננסה להוציא משהו כזה

יעקב אשר: לא, לא אליי

יעקב אשר:  לי אין את הברינקס

יעקב אשר:  הברינקס הוא מהאוצר

יעקב אשר:  אני אלווה את התהליך

משה שחל: לא אליך, אמרתי אלוף פיקוד

יעקב אשר: אני אלווה את התהליך, ואני אחפש משהו שהאוצר יצטרכו אותי באותו יום כדי שאני אוכל לעשות להם קנאק

יעקב אשר:  אבל בואו, תפתרו את זה

יעקב אשר:  ונתן, זו גם אחריות שלך בסוף 

תומר רוזנר: גם כמו שנאמר קודם, אי אפשר יהיה להתקדם בכל הדברים האחרים

תומר רוזנר:  לא באגרות, לא בהגדלת הפלח, בלי לפתור את הבעיה הזאת

יעקב אשר: שתבין משה, זה קריטי מבחינתנו

יעקב אשר:  אנחנו לא רוצים לתקוע את הרכבת הזאת

יעקב אשר:  אנחנו רוצים לתת לזה לרוץ, ובואו נברך על המוגמר בעניין הזה

יעקב אשר:  אוקיי

יעקב אשר:  אתה רוצה לומר? תתקן אם יש דברים או שאתה חושב שמבחינתכם

גילה פינקלשטיין: בסך הכול נאמר הכול

יעקב אשר: נאמר פה משהו שקצת הדאיג אותו

יעקב אשר:  נאמר כזה בציניות אני כבר לא זוכר אצל מי, מבחינת ההכשרה והניסיון של חלק מהבקרים

יעקב אשר:  נשמע כאילו ילדים באים לעבוד

גילה פינקלשטיין: אז אני אתייחס

גילה פינקלשטיין:  אני חושב שזה באמת השוני בין הדרך שפועל כיבוי אש לבין הדרך שפועל פיקוד העורף

גילה פינקלשטיין:  בכיבוי אש יש לנו את עמנואל שהוא זמין תמיד ברגע שיש שאלה יש תשובה, ומלווים אותנו בצורה הרבה יותר צמודה ואינטנסיבית

גילה פינקלשטיין:  מה שבסופו של דבר מיתרגם לאיכות הבקרים ולמקצועיות שלהם, ולזה שהם הולכים ונהיים יותר טובים

יעקב אשר: הם לומדים יותר מהר, תוך כדי תנועה

גילה פינקלשטיין: נכון

גילה פינקלשטיין:  לפיקוד העורף זה עדיין חסר ולשם גם משה מכוון

גילה פינקלשטיין:  הוא אומר אם יהיה לי גוף כמו שיש בכיבוי אש, לצורך זה אני צריך תקנים, אבל אם יהיה לי את הגוף הזה הוא יוכל להיות זה שעומד בקשר מתמיד מול הבקרים, מעלה את האיכות שלהם, מכשיר אותם וכו'

גילה פינקלשטיין:  אז רגע סנגרתי על מה שאמר משה

יעקב אשר: גם ככה איזה סדר גודל של אנשים הוא צריך בגוף הזה לדעתך משה? עושים לו פה ניתוח עיסוקים

גילה פינקלשטיין: אני חושב שאולי אתה יכול לשאול את עמנואל כמה יש אצלו?     

תומר רוזנר: לא, זה אופי אחר של עבודה

עמנואל משייב: בן אדם אחד

עמנואל משייב:  אני

יעקב אשר: כל הגוף זה אתה? טוב, משה, אתגרנו אותך

גילה פינקלשטיין: אבל זה עושה את כל ההבדל

יעקב אשר: תיפגש עם משייב

משה שחל: לא התקלת אותי

משה שחל:  אני יכול להגיד בדיוק

משה שחל:  אנחנו ביקשנו מישהו שיהיה צמוד כמו שאמר גיל, מישהו שילווה את המכונים, יהיה זמין לשאלות שלנו

יעקב אשר: זאת אומרת זה בן אדם אחד? זה מה שמדובר?     

משה שחל: לא, בן אדם אחד שידאג להיות זמין בשאלות מקצועיות גם בעולמות המורכבות ההנדסית המיגונית וגם בן אדם נוסף שיפקח ויבקר וגם ידאג להכשרה של עוד בקרים

יעקב אשר: ברור

יעקב אשר:  שני אנשים?     

משה שחל: כן

יעקב אשר: שני גופים? כמו שאנחנו קוראים להם

קריאה: מילון שקלים

יעקב אשר: בסדר, פשוט אין לי עליי כלום אז אני לא אתרום כרגע, אבל אני אעזור לכם

יעקב אשר:  טוב, חבר'ה אני לא רוצה בעוד שלושה-ארבעה שבועות לשבת פה על התקנות ולהתחיל לעשות לכם זובור מחדש, לא רוצה, לא יהיה

יעקב אשר:  אני ממש מבקש, כל אחד מהמקום שלו, מי שצריך גם את העזרה שלנו שיעדכן אותי

יעקב אשר:  היית באמצע

גילה פינקלשטיין: אני רק אשלים

גילה פינקלשטיין:  אי אפשר להתנתק מהדחייה הזו אל מול כל מה שקרה בעבר

גילה פינקלשטיין:  צריך להבין, זו הדחייה הרביעית, וגם היא דחייה שהיא חלקית

גילה פינקלשטיין:  זאת אומרת כשמחוקק קבע שבאפריל 2019 תוחל החובה, בינואר 2020 תוחל על כל השאר, הוא התכוון לכל השאר

גילה פינקלשטיין:  ואז ינואר 2020 עבר לינואר 2022, שעבר לינואר 2024, ועכשיו אנחנו מדברים על יולי, וחלקי

גילה פינקלשטיין:  כי יהיו עוד פעימות ב-2025 ו-2026

גילה פינקלשטיין:       אז אי אפשר לנתק את זה, וצריך להסתכל על זה בראייה הזו ולהבין מה שאמרתי מקודם

גילה פינקלשטיין:  אני לא רוצה להתווכח עם כבודו לגבי משך הוצאת ההיתרים אבל אני כן אומר – ויושבת פה משמאלי נציגת התאחדות הקבלנים – שהנתונים שלי מתבססים על שני נתונים עיקריים

גילה פינקלשטיין:  אחד, זה הנתונים שלהם, הם אוספים את הסטטיסטיקות של הדבר הזה והם יגידו כמה זמן לוקח היום להוציא היתר מבלי לדבר בכלל על מכון בקרה

גילה פינקלשטיין:  אלה המשכים

גילה פינקלשטיין:  הלוואי ונצליח לקצר

גילה פינקלשטיין:       שתיים, הנתונים שלי מתבססים על הנתונים של הלשכה המרכזית לסטטיסטיקה, ולכן אני טוען שאני מאוד אשמח שהפעימה הזאת תעובה כמה שיותר והיא תכלול כמה שיותר ואני חוזר ואומר, תהיו רגועים, יש לנו פרק זמן, אני לא אתווכח, אני אגיד שנתיים יגידו חצי שנה

גילה פינקלשטיין:  אנחנו מבינים שזה לא מחר בבוקר

גילה פינקלשטיין:  ובפרק הזמן שבמילא אנחנו מבינים שקיים - -     

יעקב אשר: בהדרגתיות

גילה פינקלשטיין: - - אנחנו נכשיר ונלמד ונעשה כל מה שצריך כמו שאמרו כולם ואמר גם עמנואל

גילה פינקלשטיין:  זה חייב לבוא בד בבד, זאת אומרת אם אנחנו לא נקבל את התמיכה והליווי של הגורמים המאסדרים

יעקב אשר: ברור, זה ביצה ותרנגולת, אין ספק

גילה פינקלשטיין: תודה רבה

יעקב אשר: לגבי האגרות

יעקב אשר:  מה שנאמר כאן זה בסדר מבחינתכם?     

גילה פינקלשטיין: בדיוק, אני אמרתי וגם הוכחתי לכל מי שישבתי פה - - -     

יעקב אשר: אל תסביר את זה עוד פעם, אבל היה שיג

גילה פינקלשטיין: כן, חשוב רק להבין, ברגע שבאמת בתוספת החמישית בתקנות כפי שהן כרגע יובאו לאישור המועצה הארצית, יהיו עדכונים גם לתעריפי פעימה ראשונה, אנחנו נהיה בסדר גמור

נתן אלנתן: יהיה

יעקב אשר: יהיה אומר נתן

יעקב אשר:  ובאווירה אופטימית זאת, אנחנו צריכים רק להקריא ולהצביע

יעקב אשר:  או שאתה רוצה לעשות את זה בהזדמנות אחרת?     

יאשי סער: אני יכול לומר עוד משהו אחד?     

יעקב אשר: ודאי

יאשי סער: אני רוצה לנצל את ההזדמנות קודם כול כדי להודות לעמנואל מרשות הכבאות שבאמת, ונאמרו פה דברים טובים, אבל גם אני רוצה להצטרף לברכות ולתודות

יאשי סער:  אנחנו זוכים לשיתוף פעולה מצוין מרשות הכבאות בראשותו של עמנואל ובהובלה של דורון ראש האגף שלו וזו דוגמה טובה לאיך אפשר לעבוד ביחד לחבר בין מכון בקרה לגורם מאשר

יאשי סער:  ואני אומר את זה כי אני רוצה לקרוא גם למשה שלמה מפיקוד העורף וגם לומר עליו שמאז שחזר לעבוד מולנו בתפקיד אנחנו עדים לניסיון ברור שלו למצוא את הגשר בין הצרכים של מכוני הבקרה לבין הצרכים של פיקוד העורף

יאשי סער:      אני רוצה לומר לשני השותפים, וגם למשרד הבריאות שייכנסו, שצריך להבחין בין העברת הסמכות לבקר המורשה, שזה חייב להיעשות על פי החוק, לבין השלב שבא אחר כך שהוא חניכה וליווי

יאשי סער:  ואנחנו, כמנהל תכנון, נסייע בכתיבת נוהל למכוני הבקרה, שיחבר בינם לבין הגורמים המאשרים לשלב החניכה והליווי על מנת לוודא שכל בקר מורשה מגיע לרמה המקצועית הנדרשת

יעקב אשר: לא, אבל מה שאמר כאן מקודם עמנואל, אמר דבר נכון

יעקב אשר:  יש את הקטע של הניסיון והטעיה תוך כדי שהוא כבר לבד, אבל הוא מרים טלפון ואומר לו תקשיב, אני שולח רגע, יש לי פה, הוא אומר לו במקרה כזה אתה עושה ככה וככה

יעקב אשר:  הוא כבר לא יחזור על השאלה הזאת עוד פעם

יעקב אשר:  עוד פעם עוד פעמיים הוא ילך על שאלות אחרות עד שהוא יתמקצע וכמות הטלפונים גם תרד

יעקב אשר:  ככה זה עובד

יעקב אשר:  אז חידדתי גם את זה

יאשי סער: תודה

יאשי סער:  ואנחנו בינואר נביא לוועדת המשנה לתקנות ולמועצה הארצית את הפעימה הבאה שתהיה בתחילת יולי, אני מקווה שהצו יאושר, והיא תהיה מעובה באופן משמעותי אל מול מה שהיה אמור להיות לפי ההסכמות הקודמות

יאשי סער:  ואמנם הגענו להסכמות עם הגורמים המאשרים אבל גם הדחייה וגם הצורך שנולד מביא אותנו למצב שאנחנו חייבים לעבות ונעבה את הפעימה הזאת באופן משמעותי

יעקב אשר: שבו ביחד ותביאו את הפתרונות

יאשי סער: ואת זה נביא לפה לאחר אישור המועצה

יעקב אשר: משה, אני מצפה לך שם לפתרון

יעקב אשר:  שני אנשים זה לא סיפור גדול

יעקב אשר:  הכל יהיה בסדר

יעקב אשר:  כן, בבקשה, רעות

רעות בינג: טיוטת צו התכנון והבנייה (תיקון מס' 101) (דחיית יום התחילה הנדחה של החוק), התשפ"ד-2023     בתוקף סמכותי לפי סעיף 81(ז) לחוק התכנון והבנייה (תיקון מס' 101), התשע"ד-2014 (להלן – החוק המתקן), ובאישור ועדת הפנים והגנת הסביבה של הכנסת, אני מצווה לאמור:         

יעקב אשר: אוקיי, עוד הערת למישהו? בזום? פה? אם ככה אני מעלה להצבעה

יעקב אשר:  יש סיכוי שזה יהיה פה אחד ההצבעה הזאת

יעקב אשר:  הצעת צו התכנון והבנייה (תיקון מס' 101) (דחיית יום התחילה הנדחה של החוק), התשפ"ד – 2023

יעקב אשר:  מי בעד? ירים את ידו

יעקב אשר: אושר

יעקב אשר: אין מתנגדים, אם ככה הצעת צו התכנון אושרה

יעקב אשר:  אנחנו ניפגש לאישור של הצו הבא בכפוף לכל מה שנאמר

יעקב אשר:       שוב, תודה רבה לכולם, שיהיה בהצלחה